Številka: 542-70/2022

Datum: 24. 10. 2022

V skladu 66. člena Zakona o ratifikaciji Konvencije Sveta Evrope o preprečevanju nasilja nad ženskami in nasilja v družini ter o boju proti njima (Uradni list RS – Mednarodne pogodbe, št. 1/15), Resolucijo CM/Res(2014)43 o pravilih za izvolitev članov skupine strokovnjakov za ukrepanje proti nasilju nad ženskami in nasilju v družini (GREVIO) z dne 19.11.2014 in na podlagi poziva Sveta Evrope za nominacijo kandidatk oziroma kandidatov za članstvo v GREVIO z dne 28. 7. 2022, Ministrstvo za delo, družino, socialne zadeve in enake možnosti objavlja

**JAVNI POZIV**

za izkaz interesa za članico/člana v Skupini strokovnjakov za ukrepanje proti nasilju nad ženskami in nasilju v družini Sveta Evrope (GREVIO) iz Republike Slovenije.

1. SPLOŠNO

Konvencija Sveta Evrope o preprečevanju nasilja nad ženskami in nasilja v družini ter boju proti njima (v nadaljnjem besedilu: Istanbulska konvencija) je najobsežnejši dokument, ki celovito določa obveznosti pogodbenic za zaščito žensk in deklet pred vsemi oblikami nasilja ter za preprečevanje, pregon in odpravo nasilja nad njimi, vključno z nasiljem v družini. Nasilje nad ženskami predstavlja eno od najbolj pogostih kršitev človekovih pravic in skrajno obliko diskriminacije žensk, ki je zakoreninjena v neenakosti med spoloma ter prispeva k ohranjanju te neenakosti in jo krepi.

Republika Slovenija je Istanbulsko konvencijo ratificirala leta 2015.

Skupina strokovnjakov za ukrepanje proti nasilju nad ženskami in nasilju v družini (v nadaljnjem besedilu: GREVIO) spremlja, kako pogodbenice izvajajo Istanbulsko konvencijo.

GREVIO sestavlja 15 članov/članic, ob upoštevanju spolnega in geografskega ravnotežja ter večdisciplinarnosti strokovnega znanja. Člane/članice izmed kandidatov/kandidatk, ki jih predlagajo pogodbenice, izvoli odbor pogodbenic za štiriletni mandat, ki je obnovljiv enkrat. Člani/članice so izbrane izmed državljanov/državljank pogodbenic v preglednem postopku med osebami z visokimi moralnimi vrednotami, priznanimi kot strokovnjaki/strokovnjakinje na področjih človekovih pravic, enakosti spolov, nasilja nad ženskami in nasilja v družini ali pomoči in zaščite žrtev ali imajo ustrezne druge strokovne izkušnje iz področij iz te konvencije Slovenski predstavnik je bil v skupino GREVIO izvoljen aprila 2019 in mu mandat poteče maja 2023.

1. POGOJI

V skladu s 66. členom Istanbulske konvencije in Resolucijo CM/Res(2014)43 morajo kandidati/kandidatke za člane/članice GREVIO izpolnjevati naslednje posebne pogoje:

* so osebe z visokimi moralnimi vrednotami;
* imajo priznane kompetence na področju človekovih pravic, enakosti spolov, nasilja nad ženskami in nasilja v družini ali pomoči in zaščite žrtev ali imajo ustrezne strokovne izkušnje na področjih iz konvencije;
* neodvisnost in nepristranskost (osebe na položajih odločanja v zvezi z oblikovanjem in/ali izvajanjem politik na področju boja proti nasilju nad ženskami v vladi ali drugih organizacijah, kjer bi lahko prišlo do konflikta interesov glede odgovornosti v zvezi z delom v GREVIO, ne izpolnjujejo tega pogoja);
* razpoložljivost za učinkovito opravljanje dolžnosti in nalog (čas in zmožnost udeležbe na sestankih in ostalih dejavnostih GREVIO, možnost priprave poročil in drugih dokumentov GREVIO).

Poleg posebnih pogojev morajo kandidati/kandidatke izpolnjevati splošne pogoje:

* aktivno znanje vsaj enega uradnega jezika Sveta Evrope - angleškega ali francoskega (pasivno znanje drugega jezika je zaželeno);
* državljanstvo Republike Slovenije.

Prednost bodo imeli kandidati/kandidatke s strokovnim znanjem in izkušnjami na področjih odkrivanja in pregona vseh oblika nasilja nad ženskami, vključno z nasiljem v družini, kot tudi zdravstva in prava, predvsem s strokovnimi izkušnjami z obravnavo žrtev nasilja nad ženskami in nasilja v družini ter nudenju podpornih storitev žrtvam ter s poznavanjem dela nadzornega mehanizma GREVIO.

1. PRIJAVE

Prijava mora vsebovati:

* življenjepis v angleščini (CURRICULUM VITAE - Obrazec 1);
* pisno izjavo o izpolnjevanju pogojev (Obrazec 2);
* pisno izjavo o obdelavi in uporabi osebnih podatkov (Obrazec 3);
* kratko motivacijsko pismo za članstvo v GREVIO (v slovenskem jeziku).

Zainteresirani kandidati/kandidatke lahko prijavo, z naslovom zadeve »Javni poziv – GREVIO« oddajo na elektronski naslov gp.mddsz@gov.si do vključno 18. novembra 2022.

1. RAZNO

Izbrani bodo največ trije kandidati/kandidatke. V skladu s pozivom Sveta Evrope bo pri nominaciji kandidatov/kandidatk za članstvo v GREVIO, v kolikor bo mogoče, upoštevana uravnotežena zastopanost spolov.

Volitve desetih članov/članic GREVIO bodo potekale na sestanku Odbora pogodbenic, 1. junija 2023 v Strasbourgu. Izbrani kandidati/kandidatke bodo v skupino imenovani za štiri leta, do 31. maja 2027.

Obvestilo o končanem izbirnem postopku bo objavljeno na spletni strani Ministrstva za delo, družino, socialne zadeve in enake možnosti.

Kontaktna oseba za dodatne informacije o javnem pozivu je mag. Sara Slana, sara.slana@gov.si.